Տեսնո՞ւմ եք, «եղբայր» կանչելով ինչեր են անում։ Մեր հակառակորդը միշտ էլ թարս նստած ձիով է ճանապարհ գնում։ Խնդրեմ, իր այդ «մուրազ-ձիերից» էլ բաժին է հանում անգամ պարետային զինվորներին։ Կարգը պահպանելու պատրվակով կարգը խախտում են, մանավանդ նման «բախումներ» ստեղծելու շնորհքով օժտված, նախկինում Աֆղանստանում փորձ ձեռք բերած եւ ծախու Պոլյանիչկոյին են ներքաշել տակտիկական-քաղաքական-զինավարժական խաղերի մեջ։ Արդյունքն այդ օրը եղավ այն, որ ժողովրդական զանգվածների վրա (մեծ, փոքր, կին, երեխա) կրակահերթ բացեցին պարետայինները... Նման տեսարաններ դուք տեսել եք, երեւի միայն պատերազմի տարիներին, ռազմի դաշտում... Բայց այնտեղ երեւի ամեն ինչ համեմատաբար հստակ էր՝ թշնամին թշնամի էր, բարեկամը՝ բարեկամ... Իսկ հիմա՞... Չորս հոգի ծանր վիրավորված հիվանդանոց տարվեցին... Ամեն մի կրակահերթից հետո զինվորականները Լենինի հուշարձանի ներքո միացնում էին ինչ-որ պարեղանակ... Պատկերացնո՞ւմ ես, հավատալդ գալի՞ս է։ Բայց փաստ է։ Նույն երեկոյան կալանեցին ամենատարբեր մարդկանց, երեխաների՝ որը դպրոցից էր գալիս, որը հաց էր տանում հիվանդի համար՝ հիվանդանոց, որը... Մարդկանց ուղղակի բռնում էին իրենց բակերից, տներից, այգիներից ու կալանքի տակ վերցնում։ Այն էլ՝ ինչպիսի՜ գազանություններով, ինչպիսի՜ լպիրշությամբ։ Դիտավորյալ անմեղ-անտեղյակ մարդկանց տանում էին, որ ժողովրդի ու նրա շարժումը ղեկավարող հայրենասերների միջեւ պառակտում գցեն... Արեւելյան դիվանագիտություն է։